Pa en dogter tennistoernooie verbied | Netwerk24
Pa en dogter tennistoernooie verbied
Deur Johann de Jager 28 Maart 2019 05:50
'n Nasionale skolespeler (16) is gediskwalifiseer van die Vrystaatse Super 8-tennistoernooi en gevolglik die Suid-Afrikaanse junior kampioenskap nadat sy en haar pa glo 'n skeidsregter verskeie kere op die baan beledig het.
Haar pa is ná die voorval ook voorlopig by enige wedstryde verbied.
Die Vrystaatse Super 8-tennistoernooi is die gebruiklike voorlopertoernooi van die jaarlikse Suid-Afrikaanse junior kam­pioenskap wat gister in Bloemfontein begin het.
Tennis Suid-Afrika (TSA) het dié voorval gedurende 'n wedstryd bevestig.
Weens die pa en sy dogter se beweerde optrede teen die stoelskeidsregter mag dié nasionale skolespeler nie meer in die Suid-Afrikaanse kampioenskap speel nie, en haar pa mag ook nie langs die bane wees nie.
In 'n kort verklaring sê TSA dat die speler en haar pa die skeidsregter gedurende die betrokke wedstryd glo verskeie kere verbale beledigings toegesnou het.
Die speler se afwesigheid het aan die lig gekom nadat navraag oor die keurlys vir die nasionale toernooi gedoen is.
Die beheerliggaam sê nadat hy die stoelskeidsregter, die wedstrydskeidsregter en die toernooibestuurder se wedstrydverslag in oënskou geneem het, is besluit om die speler te diskwalifiseer.
TSA sê die outomatiese skorsing weens dié diskwalifikasie, het ook daartoe gelei dat sy nie in die nasionale toernooi kan voortspeel nie. "Die betrokke ouer is ingelig dat hy hangende die uitslag van 'n tugverhoor nie toegelaat sal word om langs enige van die bane tydens die nasionale junior toernooi teenwoordig te wees nie."
TSA se gedragskode wat verbale beledigings, onsportiewe gedrag, ouer-inmenging en uittartende gedrag betref, sal in die verhoor ter sprake wees.